Susan Oguya

Susan Eve Oguya Kutalek, anayejulikana sana kama Susan Oguya, ni mfanyabiashara, mbunifu na mjasiriamali nchini Kenya . Ni mwanzilishi mwenza na afisa mkuu wa zamani wa uendeshaji wa MFarm Kenya Limited, kampuni inayotumia intaneti inayowawezesha wakulima kupata zana bora za kilimo, mbegu na upatikanaji wa ripoti za hali ya hewa na taarifa za masoko. Tangu Agosti 2015, Susan Oguya anafanya kazi kama mbunifu mkuu katika Dalberg Global Development Advisors, yenye makao yake makuu jijini New York. 

Maisha ya Awali na Elimu
Alizaliwa magharibi mwa Kenya mnamo mwaka wa 1987. Alihudhuria shule za Kenya kwa ajili ya masomo yake ya kabla ya chuo kikuu. Alijifunza kompyuta kutoka kwa mmoja wa wajomba zake, ambaye alikuwa akisoma katika mji mkuu wa Nairobi, ambaye alikuja na kompyuta nyumbani wakati wa likizo. Baadaye, mjomba wake alimnunulia kompyuta yake mwenyewe. Ndipo aliamua kusoma TEHAMA (Teknolojia ya Habari) katika ngazi ya chuo kikuu. Mnamo mwaka 2010, alikamilisha kozi ya shahada ya kwanza ya miaka minne, akihitimu kutoka Chuo Kikuu cha Strathmore, akiwa na Shahada ya Sayansi, akisomea Teknolojia ya Habari za Biashara.

Mnamo 2013 alianza masomo katika Chuo Kikuu cha Cattolica del Sacro Cuore (Chuo Kikuu cha Kikatoliki cha Moyo Mtakatifu), huko Milan, Italia. Baada ya mwaka mmoja, alihitimu Shahada ya Uzamili ya Utawala wa Biashara. Kutoka hapo, alijiunga na Domus Academy, pia huko Milan, ambapo alisomea usanifu, akahitimu mwaka wa 2015 na shahada ya Uzamili ya Ubunifu, akisomea katika Mwingiliano wa Kompyuta za Kibinadamu.

Kazi
Wakati wa mwaka wake wa mwisho wa masomo ya shahada ya kwanza, alifanya kazi kama Mshirika wa Wanafunzi wa Microsoft. Katika kipindi hicho hicho pia alifanya kazi katika Programu ya Biashara ya Wanafunzi, ambapo alifanya kazi na wadau kutengeneza nyenzo za kielimu, uuzaji na utangazaji, katika nafasi yake kama Meneja Mawasiliano na Uenezi. Alifanya kazi kwa muda mfupi kama msanidi programu wa Safaricom, kisha kama msaidizi wa utafiti katika iHub Nairobi,  kampuni ya ukuzaji wa programu, kabla ya kutulia Akirachix ambapo alifanya kazi kwa mwaka mmoja na nusu kama meneja wa mafunzo. Huko aliwafunza wanawake vijana wenye umri wa miaka 18 hadi 25 ujuzi wa maisha na ujuzi wa msingi na wa kati wa kompyuta, ikiwa ni pamoja na kutengeneza programu.

Mnamo mwaka wa 2010, akiwa amechochewa na kukasirishwa na ripoti za magazeti kwamba wapatanishi walikuwa wakiwanyonya wakulima wa vijijini Yeye na washirika wengine wawili walishirikiana kuanzisha MFarm Kenya Limited, huku Oguya akifanya kazi kama afisa mkuu wa teknolojia, akiwa na jukumu la kuandika misimbo, kupima na kutatua matatizo ya programu ya simu, kuanzia Oktoba 2010 hadi Julai 2012. Kisha alitumia miaka miwili iliyofuata kuendeleza na kuimarisha matumizi ya kibiashara ya programu hiyo, kwa kushirikiana na wateja, wafadhili, washirika wa biashara na waandikaji wa misimbo, katika nafasi yake kama afisa mkuu wa uendeshaji wa MFarm Kenya Limited. Kufikia Desemba 2012, kampuni ilikuwa na wafanyakazi 18 wa muda wote na zaidi ya wateja 7,000 kikanda.

Mnamo mwaka 2015 alipomaliza shule ya uzamili nchini Italia, alihamia Marekani, akifanya kazi kama mbunifu mkuu katika Dalberg Global Development Advisors.

Marejeo

Jamii:Wanawake wa Kenya
Jamii:Wajasiriamali wa Kenya
Jamii:WikiMalkia